વંદેવાસ પોન્નૂરપર્વત પાસેનું મોટું ગામ છે; ત્યાં જિનાલયમાં સીમંધરભગવાનની ખડ્‍ગાસન પ્રતિમાના દર્શન કરતાં આનંદ થયો. બીજે દિવસે સવારમાં (તા.૨૬ જાન્યુ. ૧૯૬૪) મહા સુદ ૧૨-૧૩ના રોજ પોન્નૂરની યાત્રા માટે પ્રસ્થાન કર્યું. વંદેવાસથી લગભગ પાંચ માઈલ દૂર પોન્નૂરપહાડ છે. આનંદથી કુંદકુંદપ્રભુની ભક્તિ ગાતાં ગાતાં ગુરુદેવ સાથે દસેક મિનિટમાં પર્વત પર પહોંચ્યા. અહા ! કુંદકુંદપ્રભુએ જ્યાંથી શ્રુતગંગા વહાવી અને વિદેહયાત્રા કરી એવા આ પાવનધામની રમણીયતા કોઈ અનેરી જ છે. ચંપાવૃક્ષની નીચે એક શ્યામશિલા પર કુંદકુંદદેવના લગભગ બે ફૂટ લાંબા ચરણપાદુકા કોતરેલા છે. તેની ઉપર દેરી અને તેની સન્મુખ વિશાળમંડપ બંધાયેલ છે. કહાનગુરુ બહુ જ ભક્તિભાવથી પરમગુરુના એ પાવન ચરણોને ભેટ્યા.... ભાવપૂર્વક ચરણસ્પર્શન કર્યું ને પછી પૂજન થયું.